CELEX: 32022R0791
Language: el
Date: 2022-05-19 00:00:00
Title: Εκτελεστικός κανονισμός (ΕΕ) 2022/791 της Επιτροπής της 19ης Μαΐου 2022 για την τροποποίηση του εκτελεστικού κανονισμού (ΕΕ) 2017/1185 όσον αφορά τη γνωστοποίηση των επιπέδων αποθεμάτων σιτηρών, ελαιούχων σπόρων και ρυζιού

20.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 141/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2022/791 ΤΗΣ ΕΠΙΤΡΟΠΗΣ
         της 19ης Μαΐου 2022
         για την τροποποίηση του εκτελεστικού κανονισμού (ΕΕ) 2017/1185 όσον αφορά τη γνωστοποίηση των επιπέδων αποθεμάτων σιτηρών, ελαιούχων σπόρων και ρυζιού
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 223 παράγραφος 3, του ίδιου άρθρου:
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2017/1185 της Επιτροπής (2) θεσπίζει τους κανόνες για την εφαρμογή των κανονισμών (ΕΕ) αριθ. 1308/2013 όσον αφορά τις υποχρεώσεις των κρατών μελών να κοινοποιούν πληροφορίες και έγγραφα στην Επιτροπή.
                  
               
                     (2)
                  
                  
                     Η διασφάλιση της ποιότητας των δεδομένων που συλλέγονται και διαδίδονται είναι ουσιαστικής σημασίας για την παρακολούθηση και τη διασφάλιση επαρκούς διαφάνειας της αγοράς. Ως εκ τούτου, τα κράτη μέλη υποχρεούνται να κοινοποιούν στην Επιτροπή τα στοιχεία που απαιτούνται για την επίτευξη των στόχων αυτών.
                  
               
                     (3)
                  
                  
                     Μολονότι εναπόκειται στα κράτη μέλη να λάβουν τα αναγκαία μέτρα για να διασφαλίσουν ότι οι πληροφορίες που κοινοποιούνται είναι ακριβείς, πλήρεις και σχετικές με την οικεία αγορά, η Επιτροπή χρησιμοποιεί την εμπειρογνωσία της στον τομέα για να καθορίσει ποια δεδομένα πρέπει να δημοσιευτούν στην περίπτωση που τα κράτη μέλη δεν έχουν κοινοποιήσει τις απαιτούμενες πληροφορίες.
                  
               
                     (4)
                  
                  
                     Η εισβολή της Ρωσίας στην Ουκρανία στις 24 Φεβρουαρίου 2022 και οι συνακόλουθες διαταραχές στην παγκόσμια αγορά ανέδειξαν μια σειρά κενών πληροφόρησης. Οι επικαιροποιημένες πληροφορίες σχετικά με τα επίπεδα των αποθεμάτων σιτηρών, ελαιούχων σπόρων και ρυζιού, συμπεριλαμβανομένης της παραγωγής και των επιπέδων των αποθεμάτων πιστοποιημένων σπόρων, που κατέχουν οι παραγωγοί, οι χονδρέμποροι και οι σχετικές επιχειρήσεις, αποκαλύφθηκε ότι είναι ουσιαστικής σημασίας για τη λήψη αποφάσεων όσον αφορά τα σχετικά μέτρα πρόληψης και τον μετριασμό των διαταραχών της αγοράς. Ως εκ τούτου, οι υποχρεώσεις υποβολής εκθέσεων θα πρέπει να επεκταθούν σε αυτές τις πληροφορίες.
                  
               
                     (5)
                  
                  
                     Επομένως, ο εκτελεστικός κανονισμός (ΕΕ) 2017/1185 θα πρέπει να τροποποιηθεί αναλόγως.
                  
               
                     (6)
                  
                  
                     Δεδομένου ότι η ρωσική εισβολή στην Ουκρανία έχει ήδη αντίκτυπο στο εμπόριο και στις τιμές των σιτηρών, των ελαιούχων σπόρων και του ρυζιού, ο παρών κανονισμός θα πρέπει να αρχίσει να ισχύει από την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Ωστόσο, θα πρέπει να δοθεί επαρκής χρόνος στα κράτη μέλη για να αναπτύξουν τις μεθοδολογίες και τα επιχειρησιακά συστήματα για τη συλλογή των απαιτούμενων πληροφοριών, συνεπώς, οι νέες προβλέψεις σχετικά με τις κοινοποιήσεις που προβλέπονται στο παράρτημα III του εκτελεστικού κανονισμού (ΕΕ) 2017/1185 θα πρέπει να εφαρμόζονται από τον Ιούλιο του 2022.
                  
               
                     (7)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του εκτελεστικού κανονισμού (ΕΕ) 2017/1185
            Ο εκτελεστικός κανονισμός (ΕΕ) 2017/1185 τροποποιείται ως εξής:
            
                        1)
                     
                     
                        Το άρθρο 5 αντικαθίσταται από το ακόλουθο κείμενο:
                        
                           «Άρθρο 5
                           Αδυναμία κοινοποίησης
                           Εκτός εάν προβλέπεται διαφορετικά στις πράξεις που αναφέρονται στο άρθρο 1, όταν τα κράτη μέλη και, κατά περίπτωση, οι τρίτες χώρες ή οι επιχειρήσεις δεν έχουν κοινοποιήσει στην Επιτροπή τις απαιτούμενες πληροφορίες ή έγγραφα εντός της προθεσμίας (“μηδενική δήλωση”), θα θεωρείται ότι έχουν κοινοποιήσει τα ακόλουθα:
                           
                                       α)
                                    
                                    
                                       στην περίπτωση των τιμών, απουσία πληροφοριών·
                                    
                                 
                                       β)
                                    
                                    
                                       στην περίπτωση άλλων ποσοτικών δεδομένων, μια μηδενική αξία·
                                    
                                 
                                       γ)
                                    
                                    
                                       στην περίπτωση ποιοτικών πληροφοριών, μια “μηδενική δήλωση”.
                                    
                                 Σε κάθε περίπτωση, η Επιτροπή αποφασίζει κατά πόσον η προκαθορισμένη τιμή θα δημοσιευθεί ή/και θα αντικατασταθεί από εκτίμηση της Επιτροπής ή από αναφορά σε παράλειψη κοινοποίησης.»·
                        
                     
                  
                        2)
                     
                     
                        Το παράρτημα III τροποποιείται σύμφωνα με το παράρτημα του παρόντος κανονισμού.
                     
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Το άρθρο 1 σημείο 2 εφαρμόζεται από την 1η Ιουλίου 2022.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Μαΐου 2022.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 671.
         
            (2)  Εκτελεστικός κανονισμός (ΕΕ) 2017/1185 της Επιτροπής, της 20ής Απριλίου 2017, για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων, και για την τροποποίηση και την κατάργηση ορισμένων κανονισμών της Επιτροπής (ΕΕ L 171 της 4.7.2017, σ. 113).
      
      
         
            ΠΑΡΑΡΤΗΜΑ
            Στο παράρτημα III του εκτελεστικού κανονισμού (ΕΕ) 2017/1185, το σημείο «1. Ρύζι» αντικαθίσταται ως εξής:
            
               «1α.   Ρύζι
               
               
                  Περιεχόμενο της κοινοποίησης: για κάθε τύπο ρυζιού που αναφέρεται στο παράρτημα II, μέρος I σημεία 2 και 3 του κανονισμού (ΕΕ) αριθ. 1308/2013:
               
                           α)
                        
                        
                           η φυτεμένη έκταση, η γεωπονική απόδοση, η παραγωγή αναποφλοίωτου ρυζιού κατά το έτος συγκομιδής και η απόδοση κατά τη βιομηχανική επεξεργασία·
                        
                     
                           β)
                        
                        
                           η εγχώρια χρήση (μεταξύ άλλων από τη μεταποιητική βιομηχανία) ρυζιού, εκφραζόμενη σε ισοδύναμο λευκασμένου ρυζιού·
                        
                     
                           γ)
                        
                        
                           τα μηνιαία αποθέματα ρυζιού (εκφραζόμενα σε ισοδύναμο λευκασμένου ρυζιού) που κατέχουν οι παραγωγοί και οι ορυζόμυλοι, αναλυόμενα ανά ρύζι παραγόμενο εντός της Ένωσης και ρύζι εισαγόμενο.
                        
                     
                  Προθεσμία κοινοποίησης: έως τις 15 Ιανουαρίου κάθε έτους για το προηγούμενο έτος όσον αφορά τη φυτεμένη έκταση και την οικιακή χρήση· έως τα τέλη εκάστου μηνός, για τον προηγούμενο μήνα όσον αφορά τα μηνιαία αποθέματα
               
                  Συμμετέχοντα κράτη μέλη:
               
               
                           α)
                        
                        
                           για την παραγωγή αναποφλοίωτου ρυζιού, όλα τα ορυζοπαραγωγά κράτη μέλη·
                        
                     
                           β)
                        
                        
                           για την εγχώρια χρήση, όλα τα κράτη μέλη·
                        
                     
                           γ)
                        
                        
                           για τα αποθέματα ρυζιού, όλα τα ορυζοπαραγωγά κράτη μέλη και τα κράτη μέλη με ορυζόμυλους.
                        
                     1β.   Δημητριακά
               
               
                  Περιεχόμενο της κοινοποίησης: μηνιαίο επίπεδο αποθεμάτων σιτηρών που είναι σημαντικά για την αγορά της Ένωσης με βάση τα αποθέματα που κατέχουν οι σχετικοί παραγωγοί, χονδρέμποροι και επιχειρήσεις.
               
                  Προθεσμία κοινοποίησης: έως τα τέλη του εκάστου μηνός, για τον προηγούμενο μήνα.
               
                  Ενδιαφερόμενα κράτη μέλη: Όλα τα κράτη μέλη.
               1γ.   Ελαιούχοι σπόροι
               
               
                  Περιεχόμενο της κοινοποίησης: μηνιαίο επίπεδο αποθεμάτων κράμβης, ηλιόσπορου, σπόρου σόγιας, αλεύρου κράμβης, αλεύρου ηλιόσπορου, σογιάλευρου, ακατέργαστου κραμβέλαιου, ακατέργαστου ηλιέλαιου και ακατέργαστου σογιέλαιου με βάση τα αποθέματα που κατέχουν οι σχετικοί παραγωγοί, χονδρέμποροι και επιχειρήσεις.
               
                  Προθεσμία κοινοποίησης: έως τα τέλη του εκάστου μηνός, για τον προηγούμενο μήνα.
               
                  Ενδιαφερόμενα κράτη μέλη: Όλα τα κράτη μέλη.
               1δ.   Πιστοποιημένοι σπόροι
               
               
                  Περιεχόμενο της κοινοποίησης: για τα σιτηρά, το ρύζι, τους ελαιούχους σπόρους και τα πρωτεϊνούχα φυτά για τα οποία τα κράτη μέλη κοινοποιούν τις τιμές με βάση το παράρτημα I σημεία 1, 2 και 3 ή το παράρτημα II σημείο 2:
               
                           α)
                        
                        
                           έκταση που έγινε δεκτή για πιστοποίηση·
                        
                     
                           β)
                        
                        
                           ποσότητες σπόρων συγκομιδής για πιστοποίηση·
                        
                     
                           γ)
                        
                        
                           επίπεδο αποθεμάτων πιστοποιημένων σπόρων που κατέχουν οι σχετικοί επιχειρηματίες.
                        
                     
                  Προθεσμία κοινοποίησης: έως τις 15 Νοεμβρίου κάθε έτους για τις εκτάσεις που συγκομίζονται κατά το εν λόγω έτος όσον αφορά την έκταση που έγινε δεκτή για πιστοποίηση· έως τις 15 Ιανουαρίου κάθε έτους για το προηγούμενο έτος, όσον αφορά τους συγκομιζόμενους σπόρους· έως το τέλος Φεβρουαρίου και το τέλος Ιουλίου για τον προηγούμενο μήνα όσον αφορά τα αποθέματα.
               
                  Ενδιαφερόμενα κράτη μέλη: Τα κράτη μέλη τα οποία αφορούν το παράρτημα I σημεία 1, 2 και 3 ή το παράρτημα II σημείο 2.».